דן לויטוס

דן לויטוס (נולד ב-8 בינואר 1975), הוא פרופסור וחוקר להנדסת חומרים פולימריים במכללת שנקר, מרצה במחלקה להנדסת חומרים פולימרים, חוקר בכיר ב"מרכז הפלסטיקה והגומי", עומד בראש קבוצת מחקר בתחום ההנדסה והחומרים הביו-רפואיים המתמקדת בפיתוח מערכות פולימריות חדשות ותהליכי עיבוד חדשים למתקנים ושתלים רפואיים לשחרור תרופות ולשיקום רקמות ובמחקר למקורות מתחדשים לחומרים פולימריים.

ביוגרפיה
לויטוס נולד וגדל בירושלים. את לימודי התואר הראשון בהנדסת פלסטיקה סיים במכללת שנקר בשנת 2000. בין השנים 2002–2004 השלים את לימודי התואר השני בהנדסת פלסטיקה באוניברסיטת מסצ'וסטס בלוול, ארצות הברית, ובין השנים 2006–2010 השלים תואר שלישי בהנדסה ביו-רפואית בתוכנית משולבת של אוניברסיטת ראטגרס בניו ג'רזי ובבית הספר לרפואה של ניו ג'רזי, ארצות הברית. את הפוסט-דוקטורט השלים בשנת 2011, במרכז ניו ג'רזי לביו חומרים. הדוקטורט שלו עסק בנושא פולימרים לשתלי אלקטרודות במערכת העצבים המרכזית, בהנחיית פרופ׳ יואכים כהן.

מאז שנת 2018, משמש דן כיושב ראש ועד ארגון הסגל הבכיר בשנקר.

בין השנים 2000–2006 עבד לויטוס בתעשיית התוספים לפולימרים בין היתר בחברת כפרית תעשיות, שם ניהל את יחידת היישום הטכנולוגי ובחברת "קונסטאב" (Constab GmbH) שבגרמניה, שם שימש כמנהל תחום במחלק הפיתוח.

בשנת 2021 העניקה לו מכללת שנקר את התואר פרופסור חבר ומשנת 2022 הוא חבר בוועדת התקינה של מכון התקנים הישראלי למכלים ושקיות לאיסוף פסולת רפואית.

מחקריו

המעבדה של לויטוס בשנקר עוסקת במגוון תחומי מחקר, בהם פיתוח מערכות להדפסת תרופות, מערכות שחרור מבוקר לקנאביס רפואי, ופולימרים מבוססי מולקולות טבעיות. המעבדה ממומנת ברובה במימון ישיר מהתעשייה ומקרנות ממשלתיות, בהן רשות החדשנות.

המעבדה מאפשרות סינתזה של פולימרים מרמת המולקולה (פולימרים מבוססי אסתקסנטין), ועד לעיבודם בממס או בהתך ואפיונם הכימי, הפיזיקלי, והמכני. בתחום שחרור התרופות, פיתח לויטוס תהליך ייצור בהדפסה ב-2.5 ממדים של מיקרו-כדוריות פולימריות המכילות תרופות הישר מהתך על ידי הדפסת טיפות היתך פולימרי מראש הדפסה ייחודי הישר על משטח סופר-אולאופובי (דוחה שמן).

הטכנולוגיה אותה פיתח לויטוס מאפשרת את ביטול השימוש בממסים, פשטות והדירות בייצור הכדוריות ויכולת כליאה משופרות בהשוואה לשיטות הקיימות המבוססות ממס, והיא משמשת לייצור כדוריות המכילות את תמצית צמח הקנאביס לשחרור מושהה. הטכנולוגיה נבחנת להדפסת תרופות חדשניות בשיתוף פעולה עם חברת התרופות הגרמנית מרק.

בתחום הביו-פולימרים, פותחו במעבדה של לויטוס בעבור אלביט מערכות שקיות אולטרה-מתכלות, להטלה מהאוויר לטובת כיבוי שרפות, וחומרי פלסטיק המופקים מאצות ים בשיתוף פעולה עם המכון לחקר ימים ואגמים באילת.

חייו האישיים 
לויטוס נשוי להדס, מעצבת תלבושות בוגרת שנקר, ולהם ילדה.

פרסומים נבחרים
  Controlling Microparticle Morphology in Melt-Jet Printing of Active Pharmaceutical Ingredients through Surface Phenomena, S Bornstein, A Uziel, DY Lewitus, Pharmaceutics 15 (8), 2020
 Full-Spectrum Cannabis Extract Microdepots Support Controlled Release of Multiple Phytocannabinoids for Extended Therapeutic Effect, Almog Uziel, Anat Gelfand, Keren Amsalem, Paula Berman, Gil M Lewitus, David Meiri, Dan Y Lewitus. ACS applied materials & interfaces 12 (21), 23707-23716
 SPHRINT–printing drug delivery microspheres from polymeric melts, T Shpigel, A Uziel, DY Lewitus, European Journal of Pharmaceutics and Biopharmaceutics 127, 398-406

 קישורים חיצוניים 
 פרסומיו של דן לויטוס, באתר google scholar
 בתוך הגוף או באמצע השדה – תחומי המחקר בהנדסת חומרים פולימרים בשנקר נמצאים בכל מקום, באתר plastictime

 הערות שוליים 

2024 05
קטגוריה:סגל מכללת שנקר
קטגוריה:בוגרי מכללת שנקר
קטגוריה:בוגרי אוניברסיטת מסצ'וסטס
קטגוריה:בעלי תואר דוקטור מאוניברסיטת ראטגרס